recursal/SuperWikiNEXT-32B huggingface dataset:
**נפתלי דין (דינוביצר)** (8 בנובמבר 1916 - 4 במרץ 2001) היה ראש המועצה הראשון של תל מונד, בין השנים 1954–1970. נרצח בפיגוע בנתניה ב-4 במרץ 2001.

קורות חיים
----------

נולד בבוטושן שברומניה לקלרה ואהרון דינוביצר. בשנת 1935 הגיע לישראל כעיתונאי לסיקור אירועי המכביה ונשאר בארץ. בשנת 1937 הגיע לתל מונד, שם עבד כנגר בקואופרטיב נגרי האריזה. בין השנים 1939–1945 השתתף בהקמת המחנה הצבאי הבריטי בפרדסיה ובהגנת היישובים באזור.

בשנת 1946 שימש כמרכז העבודה בלשכת העבודה ובשנת 1947 התמנה למזכיר הלשכה. במלחמת העצמאות פיקד על אזור כפר זיו (כיום חלק מכפר הס בשרון), וזכה באות ההגנה.

בשנת 1954, עם הקמת המועצה המקומית בתל מונד, התמנה לראש המועצה וכיהן בתפקיד זה עד 1970. במהלך כהונתו קבע את גבולות המושבה, העביר את רכוש המועצה מהמועצה האזורית הדר השרון, הכניס מערכת חשמל, הקים את באר המים הראשונה, קלט את העולים הרבים אשר הגיעו ליישוב ואכלס אותם בדירות קבע.

בשנת 1962 קיבל תעודת אזרח מצטיין מנשיא המדינה יצחק בן-צבי. בשנת 1980 קיבל אזרחות כבוד מטעם מועצת תל מונד. עם פרישתו, בשנת 1970, עבר קורס סוכני ביטוח והקים משרד בנתניה, שבו עבד עד יומו האחרון.

לדין שלושה ילדים ונכדים.

ב-4 במרץ 2001, בדרכו למשרדו, נפצע באורח קשה בפיגוע התאבדות במרכז נתניה. דין הובהל למרכז הרפואי הלל יפה ומת כעבור כחמש שעות מפצעיו. בת אחותו שלומית זיו, שפגש במקרה, נהרגה במקום. הובא למנוחות בבית העלמין בתל מונד. לאחר מותו, נקרא על שמו בית המועצה הראשון בתל מונד "בית נפתלי".

קישורים חיצוניים
----------------

* דף לזכר נפתלי דין, ב"לעד" – אתר לזכר האזרחים חללי פעולות האיבה
* נפתלי דין, באתר המרכז לתיעוד גוש תל מונד
**נורית צרפתי** (נולדה ב-1946) היא מאיירת ספרי ילדים, זוכת עיטור אנדרסן לאיור לשנת 2004.

ביוגרפיה
--------

צרפתי נולדה בישראל בתל אביב בשנת 1946 להורים פרטיזנים מצ'כוסלובקיה. היא גדלה והתחנכה בקיבוץ העוגן ולאחר שרותה הצבאי למדה בבצלאל במגמה לאמנות ועיצוב גרפי.

בשנות השבעים המוקדמות איירה וערכה ספרי לימוד רבים עבור משרד החינוך בתחומים שונים. ב-1975 איירה את ספרה הראשון בהוצאת עם עובד, "פיט פט טו" מאת חיה שנהב, ומאז המשיכה לאייר ספרים רבים נוספים, בין השאר ספרים לילדים ולנוער וספרי לימוד. צרפתי אף איירה לעיתוני ילדים רבים כדוגמת "משמר לילדים", "פילון", "כולנו", "פשוש" ואחרים.

צרפתי זכתה בעיטור אנדרסן לאיור ב-2004, בעבור איוריה בספרה של נורית זרחי, החתונה.

היא בעלת הוצאת ספרים משפחתית בשם "צפרא" המתמחה בספרי ילדים.
נורית נשואה ללביא. בנותיהם רפאלה ושולמית הן סופרות ילדים.

קישורים חיצוניים
----------------

* נורית צרפתי, באתר "דףדף"
* רשימת הפרסומים של נורית צרפתי, בקטלוג הספרייה הלאומית

הערות שוליים
------------

1. ↑  IBBY, *IBBY Honour List (2004)*, June 2004, p.43.
2. ↑  הוצאת הספרים צפרא - אודות

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007289262205171
* LCCN: n80018475
* VIAF: 55438953
* WorldCat: lccn-n80018475

 |
איקונין של פאראסקבה האדוקה
**פאראסקבה האדוקה** (ביוונית: **Αγία Παρασκευή**) הוא כינויה של קדושה הנערצת בכנסיות השונות של הכנסייה האורתודוקסית הנוצרית ונחשבת לפטרונית המגינה של מולדובה. שרידי הקדושה הובאו על ידי וסילה לופו ליאשי ב-13 ביוני 1641 מאז נשארו בה ומשמשים כמקום עלייה לרגל. היום המוקדש לה הוא 14 באוקטובר, שהוא גם יום מותה.

ביוגרפיה
--------

פאראסקבה נולדה בתחילת המאה ה-11 בכפר אפיוואט (Epivat), תראקיה המזרחית, בקרבת קונסטנטינופול. אחיה, המבוגר ממנה, אפטימיה (Eftimie), היה נזיר שהגיע לדרגת בישוף. פאראסקיבה נהגה, החל מגיל 10, להתחלף בלבושה הנאה עם עניים לבושי בלויים, חרף נזיפות אימה. בגיל 15 נכנסה פאראסקיבה למנזר וכעבור חמש שנים, בגיל 20, עברה פאראסקיבה למנזר קטן במדבר יהודה. בגיל 25 שבה לכפר הולדתה ושירתה ליד הכנסייה המקומית עד מותה בגיל 27 וקבורתה בקרבת הים.

בעקבות נסים, שהתרחשו ליד קברה, הוכרזה פאראסקיבה כקדושה ושרידיה הועברו לכנסיית כפרה. ב-1223, הצאר הבולגרי העביר את שרידיה לוליקו טרנובו, בירת בולגריה באותה תקופה. ב-1393, לאחר שבולגריה נכבשה בידי הטורקים, הועברו השרידים לידי מירצ'ה הזקן לתקופה של שלוש שנים ולאחר מכן הוענקו על ידי הטורקים לסרבים, שהעבירו אותם לבלגרד. ב-1521 כבשה האימפריה העות'מאנית את סרביה ושרידי הקדושה נלקחו כמשכון והועברו לקונסטנטינופול. הפטריארכיה של קונסטנטינופול פדתה את השרידים בסכום של 12,000 דוקטי זהב והם נשארו בחזקתה עוד 120 שנה.

ב-1641, הפטריארכיה של קונסטנטינופול העניקה את השרידים לשליט נסיכות מולדובה, וסילה לופו, כהכרת תודה על מעשיו למענה ועל תשלום חובותיה. וסילה לופו העביר את השרידים ליאשי והשכין אותם במנזר שלושת בכירי הכנסייה.

קישורים חיצוניים
----------------

ויקישיתוף מדיה וקבצים בנושא **פאראסקבה האדוקה** בוויקישיתוף
* קדושים רומנים - הקדושה פאראסקבה מיאשי (ברומנית)
* Sfânta Parascheva ne veghează de aproape patru secole - הקדושה פאראסקבה שומרת עלינו מזה קרוב ל-400 שנה, בעיתון Lumina(הקישור אינו פעיל) (ברומנית)

הערות שוליים
------------

1. ↑  "האדוקה" הוא תואר הניתן לנזירות נוצריות ובמיוחד לנזירות שהוכרזו כקדושות ולא היו מרטיריות.

|  |  |
| --- | --- |
| בקרת זהויות עריכת הנתון בוויקינתונים | 
* GND: 123457300
* LCCN: no2005027254
* NKC: jx20121002012
* VIAF: 36645548
* WorldCat: lccn-no2005027254

 |
**פטריות שק** (שם מדעי: Ascomycota) הן מערכה המשתייכת לממלכת הפטריות. ישנם כ-30,000 מינים של פטריות שק. 

פטריות השק יוצרות גופי פרי מתפטיר דיוקריוט n+n, חלקן פטריות מקרוסקופיות טפיליות. נבגים מייננים נוצרים בתוך נואדות, הנבגים נוצרים בתוך תא הפטריה באמצעות מיוזה ומיטוזה. למעשה נוצר תרמיל בעל שמונה נבגים.

לקורים של פטריות השק יש ספטה, וזרימה של ציטופלסמה בין החלקים מתאפשרת באמצעות חורים די גדולים בדפנות.

רבייה
-----

פטריית השק מתרבה באמצעות נבגים, הנבגים נוצרים כאשר קיימים תנאי סביבה טובים לפיזורם. נבגי פטריית השק מפוזרים באמצעות הקונידיה (תא הרבייה של פטריית השק, אשר תפקידו לפזר הנבגים). תא הקונידיה נוצר בקצהו של קור הקונדיופורס, אשר יכול להתפתח במגוון צורות, מידות וצבעים. רביית פטריות השק מתבצעת על ידי ערבוב ציטופלסמה של שני תאי רבייה, המתרחשת כאשר אלו נפגשים ומתחברים זה לזה.

כאשר זוג תאי הרבייה מתחברים נוצר מבנה משולב בו נפגשים גרעיני האפלואידים. בתוך מבנה זה מתפתחים קורים בעלי תאים דיקריוטים, כאשר הקורים הללו מגיעים לסביבה המתאימה, אלו מתמקמים, ושם נבג יכול להיווצר. כאשר נוצר נבג, הוא מכיל גרעין מכל הורה (שני גרעינים שונים), שני הגרעינים מוקפים על ידי קור, ושילובם יוצר גרעין זיגוטה. הזיגוטה בעלת שני הגרעינים, עוברת תהליך מיוזה (במהלכו מוכפל מספר הגרעינים לכדי ארבעה גרעינים), לאחר מכן עוברת הזיגוטה תהליך מיטוזה, המכפילה ומפרידה את מספר הגרעינים לכדי שמונה גרעינים. הגרעינים הפרודים אל נבג שק, כך שבכל מנבג לרוב קיימים שמונה נבגים. באמצעות נקבוביות/ פתח הקיים במנבג משוחררים הנבגים, לאחר שחרורם מפוזרים הנבגים על ידי זרמי אוויר הרחק מן המנבג. לאחר התמקמות הנבג, הנבג מנץ ויוצר תפטיר.

ישנן שני זנים של פטריות שק:

* פטריות שק טרוטליות-פטריות אלו ניתנות לרבייה אך ורק באמצעות שני מינים שונים: (+) ו-(-).
* פטריות שק הומוטליות-פטריות אלו ניתנות לרבייה גם באמצעות שני מינים שונים: (+) ו-(-), וגם באמצעות מין זהה: (+) ו-(+), או (-) ו-(-).

לקריאה נוספת
------------

* Timm Anke, Daniela Weber, **Physiology and Genetics**,הוצאת Springer, שנת 2009

קישורים חיצוניים
----------------

ויקישיתוף מדיה וקבצים בנושא **פטריות שק** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
* Tropicos
 |

* פטריות שק, באתר אנציקלופדיה בריטניקה (באנגלית)
* פטריות שק, באתר (Tree Of Life Web Project)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007295764205171
* BnF: cb11946056r (data)
* GND: 4179699-8
* LCCN: sh85008564
* NKC: ph116689

 |
**FRACAS** (ראשי תיבות באנגלית של: **F**ailure **r**eporting, **a**nalysis, and **c**orrective **a**ction **s**ystem, תרגום: *מערכת דיווח, ניתוח ותיקון כשלים*) היא שיטה לדיווח, סיווג, ניתוח כשלים ותכנון פעולות מתקנות בתגובה לאותם כשלים. היא משמשת בדרך כלל בסביבה תעשייתית לאיסוף נתונים, רישום וניתוח כשלים במערכת, ולרוב מיושמת באמצעות תוכנה. מערכת FRACAS עשויה לנסות לנהל דוחות כשל מרובים ומייצרת היסטוריה של כשל ופעולות תיקון. FRACAS מתעדת את הבעיות הקשורות למוצר או לתהליך ואת גורמי השורש והניתוחים הכרוכים בהם כדי לסייע בזיהוי ויישום פעולות תיקון.

שיטת FRACAS פותחה על ידי ממשלת ארצות הברית והוכנסה לראשונה לשימוש הצי האמריקאי וכל מחלקות סוכנויות הביטחון בשנת 1985. תהליך FRACAS הוא לולאה משוב עם השלבים הבאים:

1. **דיווח על כשלים (FR):** הכשלים והתקלות הקשורים למערכת, ציוד, תוכנה או תהליך מדווחים רשמית באמצעות טופס סטנדרטי (דוח פגמים, דוח כשל).
2. **ניתוח (A):** ביצוע ניתוח על מנת לזהות את גורמי השורש לכישלון.
3. **פעולות מתקנות (CA):** זיהוי, יישם ואימות פעולות מתקנות כדי למנוע הישנות נוספת של הכשל.

תוצרים נפוצים של FRACAS עשויים לכלול: מספר חלק, שם חלק, OEM, שדה MTBF, MTBR, MTTR, צריכת חלפים, צמיחת אמינות, התפלגות כשלים/תקריות לפי סוג, מיקום, מספר חלק, מספר סידורי, סימפטום וכו'.

לקריאה נוספת
------------

1. ↑  MIL-HDBK-2155 at ASSIST

קישורים חיצוניים
----------------

* יישום FRACAS
אובר-גרופנפיהרר **אלפרד ויננברג** (בגרמנית: **Alfred Wünnenberg**; 20 ביולי 1891 – 30 בדצמבר 1963) היה מפקד בכיר בוואפן אס אס שפיקד על משטרת הסדר.

ביוגרפיה
--------

### תחילת דרכו

ויננברג נולד ב-20 ביולי 1891 בעיר זרבור שהשתייכה אז לקיסרות הגרמנית. העיר נמצאת כיום בתחומי צרפת המודרנית. ב-25 בפברואר 1913 הוא התגייס לצבא הקיסרות הגרמנית, והוצב ברגימנט הרגלים ה-56 (הפרוסי). עם פרוץ מלחמת העולם הראשונה באוגוסט 1914 הוא כבר היה מפקד פלוגה. בספטמבר של אותה שנה הוא נפצע במהלך קרבות החזית המערבית. וב-1915 נפצע פעם נוספת בחזית המזרחית. בנוסף על כך הוא קיבל הכשרה כטייס קרבי. פרט לשתי מחלקות של צלב הברזל, במהלך המלחמה הוא קיבל גם את אות הפציעה בזהב. עם תום המלחמה ופירוקו של הצבא הקיסרי, הצטרף לרייכסווהר, ובספטמבר 1920 עזב אותו בדרגת האופטמן. הוא התגייס כאובר-לויטננט למשטרת פרוסיה. הוא מילא תפקידי הדרכה ומטה במשטרה, ובשנת 1929 התחתן ונולדה לו בת. ב-1 במאי 1933 הוא הצטרף למפלגה הנאצית וקיבל את מספר החבר 2.222.600. החל מאוגוסט 1933 פיקד על משטרת ביטום, החל ממאי 1934 על משטרת גלייביץ, החל מפברואר 1935 על משטרת זארבריקן, מאוקטובר 1937 על משטרת מנהיים. בדצמבר 1938 מונה לקצין בכיר במשטרת הסדר.

### מלחמת העולם השנייה

 ערך מורחב – **מלחמת העולם השנייה**  

לאחר פרוץ מלחמת העולם השנייה בספטמבר 1939 הצטרף ויננברג לאס אס, וקיבל את מספר החבר 405.898. ב-2 באוקטובר של אותה שנה מונה למפקד רגימנט הרובאים-משורה ה-3 של האס אס, וקיבל דרגת שטנדרטנפיהרר. הוא פיקד על הרגימנט שלו במהלך המערכה על צרפת ועל ארצות השפלה ב-1940, ובמהלך מבצע ברברוסה ב-1941, וב-15 בנובמבר של אותה שנה הוענק לו צלב האבירים של צלב הברזל. ב-15 בדצמבר של אותה שנה מונה למפקד דיוויזיית אס אס משטרה הרביעית. הוא לחם עם הדיוויזיה בקרבות החזית המזרחית, ולאות הוקרה קיבל ב-23 באפריל 1942 תוספת של עלי אלון לצלב האבירים שלו והועלה לדרגת בריגדפיהרר. ב-1 ביולי 1943 הועלה לדרגת אובר-גרופנפיהרר, וב-5 באוגוסט של אותה שנה הוא הועבר לפקד על קורפוס הפאנצר אס אס הרביעי, והחזיק בתפקיד עד 23 באוקטובר של אותה שנה. עוד לפני כן מונה למפקד משטרת הסדר - ארגון שריכז תחתיו את מרבית ארגוני המשטרה והז'נדרמריה בגרמניה והארצות הכבושות. ויננברג החזיק בתפקיד עד סוף המלחמה. בימים האחרונים של המלחמה, הדיח היטלר את היינריך הימלר מתפקיד ראש המשטרה הגרמנית, ונתן לוויננברג את התפקיד במקומו.

### אחריתו

לאחר המלחמה נכלא ויננברג בדכאו, אולם שוחרר ב-1947. לאחר שחרורו חי בקרפלד עד מותו ב-30 בדצמבר 1963 בגיל 72.

קישורים חיצוניים
----------------

ויקישיתוף מדיה וקבצים בנושא **אלפרד ויננברג** בוויקישיתוף
* אלפרד ויננברג באתר lexikon-der-wehrmacht (בגרמנית)
פרופסור **אליעזר** **גלאובך-גל** נולד בשנת 1933 בכפר צ'רפקאוץ' (Cerepcăuți) שבצפון בוקובינה שברומניה (היום Cherepkivtsi שבמערב אוקראינה).

אליעזר הוא סופר ופעיל חברתי בישראל.

אליעזר גלאובך הוא בנם של קלרה ושלמה גלאובך אשר ניהל חווה חקלאית גדולה שהיתה רכושו של הברון גורג'צקי.

ביוגרפיה
--------

פרופסור **אליעזר** **גלאובך-גל** נולד בשנת 1933 בכפר צ'רפקאוץ' (Cerepcăuți) שבצפון בוקובינה שברומניה (היום Cherepkivtsi שבמערב אוקראינה).

בסוף שנת 1947 יצא אליעזר להכשרה של עליית הנוער בשם "אלניה" בהולנד.

אליעזר עלה ארצה שנה לאחר אימו, באוקטובר 1948. הוא נקלט בקיבוץ כפר גליקסון, ועבר להתגורר עם אימו בחיפה.

בשעות היום היה אליעזר עובד בנמל ובערב הוא למד בבית הספר.

אליעזר התגייס לצה"ל ושירת כקצין חי"ר ועבר קורס חובלים.

בשנת 1958 עברו אליעזר ורחל אישתו לירושליים, שם הוא השלים את לימודי התואר הראשון במדעי המדינה באוניברסיטה עברית. לימים השלים את לימודיו לתואר שני ושלישי בארצות הברית.

אליעזר היה מנהל בבית העם בירושליים ובשנת 1961 בוא הכין את בית העם למשפט אייכמן.

אליעזר מילא תפקידים ציבוריים רבים, בניהם- סמנכ"ל החברה הממשלתית לתיירות, יושב ראש עולמי של ארגון יוצאי בוקובינה, חבר הנהלת חוות הנוער הציוני, אליעזר היה ממקימי מרכז תרבות עמים לנוער, וחבר מועצת יד ושם.

אליעזר היה חבר מועצת עיריית ירושלים ויועצו של ראש העירייה טדי קולק והוצב במקום סמלי ברשימת מפלגת העבודה לכנסת ב-2003.

במהלך השנים השתתף אליעזר בלמעלה משישים כינוסים בינלאומיים ברחבי העולם בנושא של הסדר שלום במזרח התיכון. בגיל גבורות זכה אליעזר בפרס ממלכתי על מפעל חיים על תרומתו לשיפור איכות החיים והסביבה בישראל, פרס לשנת 2014 שהוענק לו  במעמד רשמי במשכן הכנסת. (קישור למצגת על טקס קבלת פרס שיפור איכות החיים והסביבה בישראל).

### משפחה

אליעזר גלאובך הוא בנם של קלרה ושלמה גלאובך אשר ניהל חווה חקלאית גדולה שהיתה רכושו של הברון גורג'צקי (ממוצא ארמני) שפירנס שישה כפרים מקומיים.

בשנת 1940 נולד אחיו פישל-דגי. אביו שלמה ואחיו פישל-דגי נספו בשואה. קישור: במקורות מידע של יד ושם אליעזר מתאר את שעבר עליו ועל משפחתו.

בשנת 1957 התחתן אליעזר עם רחל זימרמן, לזוג נולדו שתי בנות - שלומית ורויטל, ושלוש נכדות- רותם, דניאל (הנשואה לאביב) ועינב.

גלריה
-----

### ספריו של אליעזר

אליעזר כתב מספר ספרים בנושא מעמדה המדיני של ירושלים וכן בנושא שואת יהודי בוקובינה ורומניה. מבין ספריו:

- **אנתולוגיה** (ירושלים: הוצאה עצמית, 2022). קישור לספר

- **הולודומור: מסעות ילדותי בשואה** (ירושלים: הוצאה עצמית, 2022). קישור לספר, קישור למצגת

- **לצדו של ענק: טדי קולק** (ירושלים: הוצאה עצמית, 2020). קישור לספר

- **ר' משה זימרמן** (ירושלים: הוצאה עצמית, 2020). קישור לספר

- **ירושלים השלמה שסועה** (תל אביב: הוצאת ירון גולן, 1998).
הרב **ירחמיאל בויאר** (נולד ב-8 באוגוסט 1939) הוא רב ואיש ציבור חרדי, איש חינוך ומרצה תורני. ראש העירייה ה-9 של בני ברק, בין השנים ה'תשנ"א - ה'תשנ"ג (1991-1993). הוא שימש בתפקיד ראש העיר במשך פחות מקדנציה. בויאר היה יושב-ראש סיעת דגל התורה בבני ברק.

ביוגרפיה
--------

נולד בתל אביב למשפחה דתית המשתייכת לחסידות רוז'ין. אביו, אברהם בויאר, היה מראשי הציבור הדתי בתל אביב שכיהן כסגן ראש עיריית תל אביב.

בוגר ישיבת פוניבז'. בתחילת שנות ה-60 נשא את חמדה, בתו של רופא העיניים החרדי ד"ר יצחק דב ברנר מירושלים. במשך שנים עסק בתחום החינוכי. היה ממנהלי המוסד לבנות אור החיים בבני ברק. עומד בראשות כולל "יד אברהם" לבעלי תשובה.

הנחה את כנס היסוד של דגל התורה בה'תשמ"ט (1988). באותה שנה מונה על ידי הרב שך לעמוד בראש סיעת דגל התורה בבני ברק ובמחצית הקדנציה כיהן מטעמה כראש העיר.

הרב בויאר עוסק במסירת שיעורי תורה במגוון ערוצים בהם קול הלשון, "בינינו", "וורט - חכמה יהודית" ועוד.

בויאר שימש בעבר במספר תפקידים ציבוריים, בהם: מנהל סמינר "באר יעקב", יושב-ראש הנהלת "חברה קדישא" תל אביב כיושב-ראש דירקטוריון תאגיד המים "מי ברק" ויושב-ראש הנהלת קופת חולים מאוחדת.

אחיו הגדול הוא הרב יהודה בויאר, מתלמידי החזון איש.
אחיו הצעיר הוא הרב נחום בויאר, ממקימי קהילת "אביר יעקב" בת"א.

בנו הוא הרב אריה בויאר, ראש ישיבת באר התלמוד באלעד.

קישורים חיצוניים
----------------

* שיעור ביהדות מהרב **ירחמיאל בויאר** (מתוך ערוץ tora4you - Vort ביוטיוב)
* משיעורי הרב ירחמיאל בויאר, לצפייה באתר בינינו
* שיעורי הרב ירחמיאל בויאר באתר "קול הלשון"

| ראשי עיריית בני ברק |
| --- |
| 

|  |  |  |  |  |  |  |  |
| --- | --- | --- | --- | --- | --- | --- | --- |
| יצחק גרשטנקורן | משה בגנו | ראובן אהרונוביץ' | שמואל וינברג | שמעון סירוקה | ישראל גוטליב | יצחק מאיר | משה אירנשטיין |
| 1939–1954 | 1954  1957–1959 | 1957–1954  1959–1966 | 1966–1968  1978–1983 | 1968–1969 | 1969–1974  1976–1978 | 1974–1976 | 1983–1991  1993–1995 |
|  |
| ירחמיאל בויאר | עמוס מר-חיים(ועדה קרואה) | מרדכי קרליץ | ישכר פרנקנטהל | יעקב אשר | אברהם רובינשטיין(ממלא מקום) | חנוך זייברט | אברהם רובינשטיין |
| 1991–1993 | 1995–1997 | 1998–2003 | 2003–2008 | 2008–2013 | 2013 | 2013–2018 | 2018– |

 |
כתובת HTTPS בשירות הדואר האלקטרוני "Gmail"
**HTTPS** (ראשי תיבות באנגלית של: **H**yper**t**ext **T**ransfer **P**rotocol **S**ecure) הוא פרוטוקול תקשורת לאבטחת מידע ברשתות מחשבים הנפוץ במיוחד באינטרנט. באופן רשמי, הוא אינו פרוטוקול תקשורת כשלעצמו, אלא שימוש בפרוטוקול HTTP על שכבת TLS ובכך מקנה יכולות אבטחה של ההצפנה לתקשורת HTTP רגילה.

בשימושו הנפוץ באינטרנט מקנה אימות של זהות האתר, ויוצר חיבור בין שרת אינטרנט ללקוח שיוצר עמו קשר כנגד התקפת אדם באמצע. בנוסף, השימוש מאפשר הצפנה דו-כיוונית של תעבורת המידע בין הלקוח לשרת, אשר מגינה מפני האזנת סתר או שינוי של תוכן המידע העובר בין הצדדים. כפועל יוצא, הפרוטוקול מבטיח כי גולש האינטרנט הניגש לאתר כלשהו, אכן יתקשר עם אותו האתר שהתכוון להתקשר עמו.

באופן היסטורי, **HTTPS** שימש בעיקר לפעולות העברת כספים ב-World Wide Web, דואר אלקטרוני והעברת מידע רגיש במערכות מידע של תאגידים. בסוף שנות ה-2000 ובתחילת העשור השני של המאה ה-21, השימוש ב-HTTPS נעשה רחב יותר וניתן היה לראות אימות נתונים בסוגים שונים של אתרים, אשר הקנו אבטחה לחשבונות משתמש, לתקשורת בין משתמשים, זהות המשתמש ומידע המאוחסן על ידו בשרתים.

השימוש ב-HTTPS חשוב במיוחד ברשתות לא מוצפנות, WiFi למשל, בהן כל משתמש באותה הרשת מסוגל לבצע "רחרוח" אחר תעבורת המידע הנשלחת ברשת ולגלות מידע רגיש. יתרה מזאת, גם רשתות שהשימוש בהן מוגבל יכולות לעשות שימוש במידע העובר דרכן ואף משנות אותו, לעיתים לצורכי פרסום ולעיתים גם באופן זדוני.

בחודש אוגוסט 2014 קבעו בגוגל את השימוש ב-HTTPS כ"גורם דירוג" (Ranking Factor) המשפיע בפועל על דירוג האתר בהצגת תוצאות החיפוש במנוע החיפוש גוגל.

סקירה
-----

HTTPS אינו פרוטוקול תקשורת בפני עצמו, אלא יישום של פרוטוקול HTTP. הוא זהה לו מבחינת המבנה, אך מורה לדפדפן להוסיף שכבת הצפנה כדי להגן על תעבורת המידע. היישום של מודל TLS על פני HTTP מתאים במיוחד מפני שניתן לאבטח את המידע אפילו אם רק זהותו של צד אחד בתקשורת מאומתת. בתקשורת HTTP על גבי האינטרנט, זהותו של השרת (אתר) לרוב מאומתת על ידי השוואה בין Public key certificate של האתר לזה השמור בדפדפן.

הרעיון הבסיסי ב-HTTPS הוא ליצור ערוץ מאובטח על גבי רשת פרוצה. ערוץ זה מאפשר הגנה סבירה מפני האזנת סתר והתקפת אדם באמצע. זאת, בהסתמך על רמה סבירה של חליפת ההצפנה והיכולת לסמוך על certificate מאומת ואמין.

בדפדפני האינטרנט שמור מראש (בעת ההתקנה) מידע אשר מאפשר להם לאמת את ה-certificate שנשלח מהאתר. גורמים בעלי סמכות לנפק certificate חייבים לקבל את אמונו של הדפדפן, בין אם מראש או בערבות הוספה של ה-certificate לרשימה על ידי המשתמש. באופן לוגי, ניתן לסמוך על חיבור HTTPS אם ורק אם מתקיימים התנאים הבאים:

* המשתמש בוטח שהדפדפן מיישם נכונה את פרוטוקול ה-HTTPS וה-certificates שהותקנו בו מראש אמינים.
* המשתמש בוטח בגורמים המנפקים certificate כי ינפקו אישורים רק לאתרים לגיטימיים.
* האתר מנפק certificate מאושר על ידי סמכות.
* ה-certificate תואם את האתר שהמשתמש ניגש אליו (כלומר, כאשר הדפדפן מבקר ב"", ה-certificate יתאים ל"example.com" ולא לדומיין אחר.)
* ה-certificate בתוקף.
* תוצאת ה-hash של ה-certificate מתאימה לשדה ה-hash ב-certificate. סעיף זה נעשה כדי לוודא את אמינות ה-certificate המכיל בין היתר גם מפתח ציבורי להמשך ההתקשרות.
* נקודות הצומת בין המקור ליעד נתונים לבטחה, או שפרוטוקול שכבת ההצפנה (TLS) מאובטח דיו כנגד האזנות סתר.

קישורים חיצוניים
----------------

ויקישיתוף מדיה וקבצים בנושא **HTTPS** בוויקישיתוף
* בשיתוף ברק רום, ‏העברת אתר ל-HTTPS ואבטחת מידע, בעיתון מקור ראשון, 24 ביוני 2018
**רוקו פרקצ'ין** (בקרואטית: **Roko Prkačin**; נולד ב-26 בנובמבר 2002) הוא כדורסלן קרואטי, המשחק בעמדת הפאוור פורוורד בציבונה זאגרב.

קריירה
------

פרקצ'ין הוא בנו של כדורסלן העבר, ניקולה פרקצ'ין.

פרקצ'ין גדל במערכת הנוער של ציבונה זאגרב. בגיל צעיר מאוד החל להתבלט מעל חבריו לקבוצה. בשנת 2017, הוביל פרקצ'ין את קבוצת הנוער של ציבונה עד גיל 16 לזכייה בטורניר אליפות אירופה. פרקצ'ין סיים כקלע המוביל בטורניר וזכה בתואר השחקן המצטיין. בעונות 2017/2018 ו-2018/2019, השתתף פרקצ'ין עם קבוצת הנוער של ציבונה בליגה האדריאטית לנוער, שם שיחק מול שחקנים אשר היו גדולים ממנו בשלוש שנים.

באוגוסט 2018, ציבונה השאילה את פרקצ'ין לק.ק. רודס מהליגה הקרואטית השנייה. בעקבות יכולתו הטובה חזר פרקצ'ין בינואר 2019 לציבונה. ב-12 בינואר 2019, ערך פרקצ'ין את הופעת הבכורה שלו בליגה האדריאטית בהפסד 68–89 לצדביטה זאגרב, כשהוא קולע 6 נקודות ומוריד 6 ריבאונדים. במהלך 5 משחקיו בליגה האדריאטית בעונת 2018/2019, העמיד פרקצ'ין ממוצעים של 2.2 נקודות, 2.0 ריבאונדים ו-0.4 אסיסטים למשחק. ב-24 בספטמבר 2020, מונה פרקצ'ין לקפטן הקבוצה, והיה לקפטן הצעיר ביותר בתולדות קבוצות הכדורסל, בגיל 17 ועשרה חודשים.

### קריירה בינלאומית

פרקצ'ין היה חלק מנבחרת קרואטיה עד גיל 17 שסיימה שביעית בגביע העולם עד גיל 17. בטורניר זה הוא העמיד ממוצעים של 12.3 נקודות, 10.9 ריבאונדים ו-1.9 חסימות למשחק.

יותר מאוחר בקיץ 2018, שיחק פרקצ'ין עם נבחרת קרואטיה עד גיל 16 שזכתה במדליית הזהב באליפות אירופה עד גיל 16 שהתקיימה בנובי סאד. במהלך שבעה המשחקים בטורניר, העמיד פרקצ'ין ממוצעים של 18.6 נקודות, 10.9 ריבאונדים, 3.7 אסיסטים ו-2.0 חסימות למשחק וזכה בתואר השחקן המצטיין ונכנס לחמישייה הראשונה של הטורניר.

ב-27 בנובמבר 2020, יום אחד לאחר יום הולדתו ה-18, פרקצ'ין ערך את הופעת הבכורה שלו בנבחרת קרואטיה במוקדמות אליפות אירופה בכדורסל 2022, בניצחון 62–79 על נבחרת טורקיה, כשקלע 6 נקודות והוריד ריבאונד אחד.

קישורים חיצוניים
----------------

* פרופיל, באתר eurobasket
* פרופיל, באתר היורוליג

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"רוקו פרקצ'ין"**.
**ירחמיאל בלקין** (21 בדצמבר 1903 – 15 ביולי 1965) היה חבר מטכ"ל "ההגנה", קצין הכנסת הראשון וסמנכ"ל משרד מבקר המדינה.

ביוגרפיה
--------

בלקין נולד ברוסיה הלבנה ומגיל צעיר היה פעיל בתנועה הציונית, חבר החלוץ ופעיל עבור קרן היסוד וקרן קיימת לישראל. היה ממייסדי תנועת הנוער "התחייה". בשנת 1921 עלה לראשונה לארץ ישראל ושהה בה מספר שנים עבד בחקלאות ובייבוש ביצות. כמו כן הצטרף לארגון "ההגנה". ב-1927 נפטר אביו והוא חזר לריגה, ועלה בשנית בשנת 1934.

בארגון ההגנה היה מפקד פלוגה נודדת בגוש דן, מפקד אבטחת כביש תל אביב-ירושלים ומפקד גוש שומרון. עם הקמת המטה הכללי בשנת 1939 היה לחבר המטכ"ל ושימש שלישו של יעקב דורי. כמו כן עמד בראש רשת האלחוט החשאית ומנהל אגף המשק של ההגנה. עם הקמת צה"ל שימש בתפקיד מפקד חיל הציוד והאספקה וראש ענף תקציבים.

בשנת 1952 השתחרר בדרגת אלוף-משנה. הוא התמנה לקצין הכנסת הראשון ושימש בתפקיד שנה. לאחר מכן ועד מותו הפתאומי מהתקף לב בשנת 1965 היה סמנכ"ל משרד מבקר המדינה והממונה על ביקורת מערכת הביטחון ומשרד החוץ.

בניו: עוזי בלקין היה מראשוני קיבוץ נחל עוז, מיכאל בלקין הוא פרופסור לאופתלמולוגיה באוניברסיטת תל אביב ושמשון בלקין הוא פרופסור למיקרוביולוגיה באוניברסיטה העברית.

קישורים חיצוניים
----------------

* ירחמיאל בלקין באתר הכנסת
* אל"מ י. בלקין, דבר, 16 ביולי 1965

הערות שוליים
------------

1. ↑  אתר "Billiongraves"

| קציני הכנסת |
| --- |
| 

|  |  |
| --- | --- |
| ירחמיאל בלקין • יונה חצור • משה גת • יצחק בן גל • איתן בן אליהו • יאיר סלע (מ"מ) • יצחק שד"ר • יוסף גריף • יובל חן |  |

 |
**ירחוניים** (שם מדעי: Lampridae) היא משפחת דגי גרם גדולים מסדרת הלמפיריים השוכנים באוקיינוס הפתוח. בעבר הייתה משפחה נכחדת שדמתה להם - Turkmenidae.

מאפיינים
--------

הירחוניים הם דגים גדולים המזכירים במראם את דג השמש אך קטנים יותר ובעלי צבעים ראוותניים יותר. הירחוניים מגיעים בשיא גודלם לאורך שני מטר ולמשקל 270 ק"ג. הם בעלי גוף עגלגל בצבע כחול בהיר עם שוליים אדומים ושפתיים אדומות וקטנות. הירחוניים יכולים לחמם את טמפרטורת גופם וכך להימצא גם במים קרים ולהדרים עד לאוקיינוס הדרומי. הם נפוצים יותר במים טרופיים אך נוטים להימצא בעומק הים שם הם מחפשים דיונונים, פלנקטון וקריל אותם הם שואבים עם פיותיהם הגדולים.

מיון
----

בעבר משפחה זו כללה רק 2 מינים, אך לאחרונה הוחלט להוסיף עליהם עוד 4 מינים הנבדלים במבנה צבעיהם וצורתם:

* סוג ירחוני (*Lampris*)
	+ מין *Lampris australensis*
	+ מין ירחוני מלכותי (*Lampris guttatus*)
	+ מין ירחוני דרומי (*Lampris immaculatus*)
	+ מין *Lampris incognitus*
	+ מין *Lampris lauta*
	+ מין *Lampris megalopsis*
	+ מין *Lampris zatima* - נכחד
* סוג מגלמפריס (*Megalampris') - נכחד*

קישורים חיצוניים
----------------

ויקישיתוף מדיה וקבצים בנושא **ירחוניים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
* GBIF
 |

* ירחוניים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545900505171

 |
**אלפרד טיבור** (במקור **גולדשטיין**, בהונגרית: **Tibor Alfréd**; קוניאר, 10 בפברואר 1920 – קולומבוס, 18 במרץ 2017) היה פסל יהודי-הונגרי-אמריקאי. יצירותיו נמצאות בכמעט 500 אוספים פרטיים ומוזיאונים ברחבי העולם, כולל ביד ושם בירושלים.

קורות חיים
----------

אלפרד טיבור נולד בכפר קוניאר במשפחה יהודית של שלושה בנים אנדראש, אלפרד וטיבור הצעיר ביותר. הוא למד בגימנסיה הריאלית היהודית בדברצן. כספורטאי מצטיין הוא התכונן לאולימפיאדת ברלין (1936) כחבר בקבוצת ההתעמלות הגברים ההונגרית, אך לא הורשה להתחרות בגלל מוצאו היהודי. הוא זומן לשירות העבודה בשנת 1940 (עבודות כפייה לגברים יהודים עבור הצבא ההונגרי במלחמת העולם השנייה) ושירת באוקראינה בגדוד עבודה שסופח לצבא ההונגרי. הוא נפל בשבי הסובייטים ונכלא למשך שש שנים במחנה כלא בסיביר ממנו שוחרר בשנת 1947. מבין 273 הגברים בגדוד העבודה שלו שנשלחן למחנה השבויים הסובייטי, הוא היה האחד מתוך שניים ששרדו.

### אחרי השחרור מהכלא

בשובו להונגריה התברר שרק הוא ואחיו אנדראש שרדו את השואה וממשפחתו הקרובה העניפה שמנתה 37 אנשים (ועוד 82 קרובי משפחה רחוקים יותר) לא שרד אף אחד. שניהם שינו את שם משפחתם לטיבור, וזכרו בכך את אחיהם טיבור גולדשטיין, שמת במחנה ריכוז. אלפרד עבר לבודפשט ועבד כמעצב תערוכות ממשלתי במשך תשע שנים. בשנת 1956, במהלך המרד ההונגרי, ברח מהונגריה יחד עם אשתו ושני ילדיו בשל חששו מעליית האנטישמיות שוב בהונגריה. בשנת 1957 התיישב בארצות הברית. הוא עבד במסחר אמנות במיאמי במשך 16 שנים ואז עבר לעיר קולומבוס, אוהיו, שם עסק רק בפיסול.

### אמנותו

פסלו האחרון בשם "זכור" בעברית הוזמן עבור "קהילת אגודה אחים" היהודית בבקסלי, אוהיו, שם הוא חבר. פסל הברונזה בגובה 9 מטר מציג חיילים גרמנים מקבצים קורבנות יהודיים לתא גז במחנה הריכוז, בעוד מעל ניצול אחד מטפס מתוך הארובה ומחזיק דגל ישראל. מאחורי הפסל מפת גרניט שמציגה את מיקומם של כל מחנות הריכוז באירופה. היצירה כוללת גם שיר שכתבה המשוררת האמריקאית אמה לזרוס שניבאה את הקמת מדינת ישראל.

### הנצחת סיפור חייו

סיפורם של אלפרד טיבור ומשפחתו הונצחה ברומן על ידי אחייניתו ג'ולי אורינגר (אנ'), בספרה "הגשר הסמוי" (The Invisible Bridge) שיצא לאור גם בתרגום עברי.

פרסים
-----

* טיבור זכה בפרס מפעל חיים מטעם "גילדת האמנות הליטורגית", פרס חופש אמנות, ונכנס להיכל התהילה של אזרחים ותיקים באוהיו.
* הוא זכה גם בפרס פגסוס של אוהיאנה בשנת 2005.

לקריאה נוספת
------------

* Sculpture Center information on four Tibor sculptures
* To purchase Alfred Tibor sculptures

הערות שוליים
------------

1. ↑  Hungaricana.hu
2. ↑  קהילת אגודת האחים בבקסלי, אוהיו
3. ↑  True story of sculptor figures in war novel" by Ken Gordon, The Columbus Dispatch, Oct. 16, 2011.
4. ↑  Review of 'The Invisible Bridge,' by Julie Orringer" by Debra Spark, The San Francisco Chronicle, May 9, 2010.

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 5155 7993
* LCCN: no2008130876
* VIAF: 46583589
* WorldCat: lccn-no2008130876

 |
**ויל הארד** (באנגלית: **Will Hurd**; נולד ב-19 באוגוסט 1977) הוא פוליטיקאי אמריקאי חבר המפלגה הרפובליקנית. כיהן כנציג מחוז 23 של מדינת טקסס בבית הנבחרים של ארצות הברית.

ביוגרפיה
--------

הארד נולד וגדל בסן אנטוניו שבטקסס. אביו בוב הוא אפרו-אמריקאי שעבד כסוכן נסיעות ואמו מרי אליס לבנה. בשנת 2000 סיים לימודי תואר ראשון במדעי המחשב באוניברסיטת טקסס A&M. בתקופת הלימודים עמד בראש אגודת הסטודנטים. הוא זכה לתשומת לב ציבורית, כשהוביל את שיקום הקמפוס והסטודנטים האבלים בעקבות אסון בו נהרגו 12 סטודנטים ועשרות נפצעו, במהלך אירוע באוניברסיטה ב-1999.

בהמלצת רוברט גייטס התקבל ועבר הכשרה ב-CIA. בעקבות פיגועי 11 בספטמבר 2001, הועבר ליחידה מיוחדת ללוחמה בטרור שהוקמה במטרה לאסוף מודיעין באפגניסטן. למד אורדו ועבד במשך כעשור כקצין מבצעים וסוכן חשאי ב-CIA. בין השאר שירת במזרח התיכון ובדרום אסיה והיה אחראי על הסוכנים החשאיים של ה-CIA באפגניסטן. כמו כן סייע במאמצים הומניטריים בהודו בעקבות רעידת האדמה והצונמי באוקיינוס ההודי, ובפקיסטן לאחר רעידת האדמה בקשמיר. לאחר שירותו שימש יועץ בכיר לחברת ביטחון סייבר ויועץ אסטרטגי לעסקים בתחום הכניסה לשווקים גלובליים.

הארד ציין כי החליט להיכנס לחיים הפוליטיים לאחר שנחשף לבורות של פוליטיקאים בתדריכים שנתן להם במהלך שירותו ב-CIA. ב-2010 התמודד ללא הצלחה בבחירות המקדימות של המפלגה הרפובליקנית למושב המחוז ה-23 בבית הנבחרים של ארצות הברית. ב-2014 זכה בבחירות לאחר שגבר ברוב דחוק על המועמד המכהן מהמפלגה הדמוקרטית פיט גאלגו. בחירתו נחשבה כהפתעה על רקע היותו רפובליקני וממוצא אמריקאי אפריקאי במחוז המאוכלס ברובו באוכלוסייה היספנית. ב-2016 נבחר לתקופת כהונה נוספת וב-2018 לתקופת כהונה שלישית. ביולי 2019 הודיע שאין בכוונתו להתמודד בבחירות 2020.

במהלך הבחירות לנשיאות ארצות הברית 2016 גינה את דונלד טראמפ על אמירותיו בגנות מהגרים ממקסיקו והוא מהמתנגדים הבולטים לתוכניתו של טראמפ לבנות חומה לאורך הגבול עם מקסיקו, בטענה שהיא לא תמנע מסתננים, תפגע בסחר ותשדר מסר שלילי.

הוא אב לשני בנים ובת.

קישורים חיצוניים
----------------

ויקישיתוף מדיה וקבצים בנושא **ויל הארד** בוויקישיתוף
* 

* אתר האינטרנט הרשמי של ויל הארד (באנגלית)
* ויל הארד, ברשת החברתית פייסבוק

* ויל הארד, ברשת החברתית טוויטר

* ויל הארד, ברשת החברתית אינסטגרם

* ויל הארד, סרטונים בערוץ היוטיוב
* ויל הארד באתר בית הנבחרים
* ויל הארד באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. 1 2 3  Will Hurd Is the Future of the GOP, פוליטיקו, 5 במאי 2017
2. 1 2  In Congress, Hurd will be the spy who came in from the shadows, יוסטון כרוניקל, 14 בנובמבר 2014
3. 1 2  Texan Will Hurd defies the odds for House Republicans. Can he last?, וושינגטון פוסט, 5 במרץ 2015
4. ↑  U.S. rep-elect comes through town
5. ↑  The spy who infiltrated Congress: Meet Rep.-Elect Will Hurd, אתר Yahoo!, ‏18 בנובמבר 2014
6. ↑  ראסל ברמן, The 2020 Congressional-Retirement Tracker, באתר The Atlantic‏, 12 בדצמבר 2019 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 4074 2675
* LCCN: n2008053406
* SNAC: w6gg1js9
* US Congress: H001073
* VIAF: 31472081
* WorldCat: lccn-n2008053406

 |
**ויל בוקסטון** (באנגלית: **Will Buxton**; נולד ב-14 בפברואר 1981) הוא מגיש טלוויזיה ועיתונאי פורמולה 1 בריטי.

ביוגרפיה
--------

בוקסטון נולד בפורטסמות', אך גדל במלברן. הוא למד בבית ספר קתולי, ואף היה נער מקהלה בכנסייה.

הוא למד ב-"Lord Wandsworth College" וב-"Sixth Form College, Farnborough" בהמפשייר, ולאחר מכן למד פוליטיקה באוניברסיטת לידס.

ב-2018 התארס עם ויקטוריה הליאר, העובדת באגף השיווק של קבוצת רייסינג פוינט.

קריירה
------

כבר בהיותו באוניברסיטה החל בוקסטון לכתוב עבור האתר GrandPrix.com. בשנת 2002 הצטרף למגזין פורמולה 1 הרשמי, עד לסגירתו בפברואר 2004.

בשנת 2005 הוא הפך ליועץ התקשורת הרשמי של GP2 Series, ולאחר מכן קודם למנהל התקשורת.

ב-2008 ערך בוקסטון את המגזין הווירטואלי "GPWeek". בשנת 2009 החל לפרשן את ה"GP2 Series" ואת ה"GP2 Asia Series" עבור קבוצת פורמולה 1.

### פורמולה 1

בשנים 2010–2012 פרשן בערוץ הספורט המוטורי "ספיד" של רשת פוקס.

בשנת 2013 הצטרף לערוץ "NBC ספורט", של רשת הטלוויזיה NBC, ושימש ככתב פורמולה 1 ואינדי קאר. הוא עזב את תפקידו ב-2017, ומיד לאחר מכן, בראיון בערוץ "Sky Sports F1" הביע תמיכה במהלכיה של ליברטי מדיה אף על פי שמהלכים אלו הביאו, בעקיפין, לפיטוריו.

בשנת 2018 שב לפורמולה 1 בתפקיד המגיש הדיגיטלי הרשמי הראשון של התחרות, כשהוא גם מנהל את ערוץ היוטיוב הרשמי של המרוץ.

משנת 2019 החל לפרשן וללוות את סדרת הטלוויזיה הדוקומנטרית של נטפליקס "פורמולה 1: המרוץ לניצחון".

ספרו
----

בשנת 2019 הוציא ספר בשם "My Greatest Defeat: Stories of Hardship and Hope from Motor Racing's Finest Heroes", המלווה בציורים מאת ג'וזפה קמונולי.

קישורים חיצוניים
----------------

ויקישיתוף מדיה וקבצים בנושא **ויל בוקסטון** בוויקישיתוף
* ויל בוקסטון, ברשת החברתית פייסבוק
* ויל בוקסטון, ברשת החברתית טוויטר
* ויל בוקסטון, ברשת החברתית אינסטגרם

הערות שוליים
------------

1. ↑  "About Will Buxton". נבדק ב-13 ביוני 2019. `{{cite web}}`:  (עזרה)
2. ↑  Gordon, Claire (12 באוקטובר 2012). "Sports Reporter Will Buxton Fired Over Twitter". AOL.com. נבדק ב-13 ביוני 2019. `{{cite news}}`:  (עזרה)
3. ↑  McAssey, Pat (14 בדצמבר 2017). "Despite Losing NBC Job, Will Buxton Supports Liberty's Vision For F1". New England Sports Network. נבדק ב-13 ביוני 2019. `{{cite news}}`:  (עזרה)
4. ↑  David Nelson, Will Buxton joins Formula 1’s in-house team, Motorsport Broadcasting, ‏2018-03-19 (באנגלית)
5. ↑  "My Greatest Defeat: Stories of hardship and hope from motor racing's finest heroes". נבדק ב-13 ביוני 2019. `{{cite web}}`:  (עזרה)
**נורית דאבוש** (נולדה ב-23 באוגוסט 1966) היא מרצה בקריה האקדמית אונו לאסטרטגיה תקשורתית. לשעבר יושבת ראש הרשות השנייה לטלוויזיה ולרדיו ודירקטורית בבנק יהב.

ביוגרפיה
--------

נולדה באשקלון לאברהם וניצה (טוני), שעלו מלוב בשנת 1949. בתחילה הגיעו לירושלים ואחר כך עברו לאשקלון. הצעירה במשפחה של שמונה אחים ואחיות. גדלה באשקלון.

למדה בתיכון דתי רוגזין. כנערה השתתפה בתוכנית הטלוויזיה 'זהו זה', בפינה שבה הגשימו חלומות. את השירות לאומי עשתה כמדריכה במד"צים.

היא סיימה לימודי תואר ראשון במדעי המדינה וחינוך בלתי פורמלי באוניברסיטה בר-אילן, נבחרה לאגודת הסטודנטים ושלוש שנים הייתה פעילה. התמודדה ליושבת ראש האגודה אך הפסידה. במקביל עבדה במחלקת המחקר של המוסד לביטוח לאומי. והייתה בין המגבשים את הצעת חוק הסיעוד הממלכתי.

לאחר מכן עבדה כעוזרת דובר משרד השיכון תחת שר הבינוי והשיכון אריאל שרון. בהמשך נבחרה לשמש כדוברת האגודה למען החייל. שימשה יועצת אסטרטגית לפרויקטים לאומיים. ב-1995 החלה להרצות בתחומי תקשורת, דוברות, יחסי ציבור והסברה. בחוג לתקשורת בבר-אילן ובמכללת עמק יזרעאל. בבחירות 1996 עבדה עם זבולון המר כחלק מהמערך האסטרטגי.

שימשה סגנית יו"ר תיאטרון הבימה במשך שנתיים וחצי ויו"ר דירקטוריון תיאטרון הבימה במשך כשלוש שנים וחצי. כמו כן שימשה דירקטורית בחברת ממ"ן (מסוף מטענים) ובחברות רבות, בהן חוצה ישראל, המשקם, וקרן קיסריה.

שימשה חברה בוועדה לבחירת מדליקי המשואה וכשנתיים נציגת ציבור בוועדה לסל התרופות, בוועדת האיתור לדירקטוריון תאגיד השידור הציבורי כאן ובוועדה לבחירת הרבנים הראשיים לישראל.

בשנת 2004 מונתה לחברת מועצת הרשות השנייה. ב-20 בנובמבר 2005 מונתה על ידי שרת התקשורת דליה איציק לתפקיד יו"ר מועצת הרשות השנייה לטלוויזיה ולרדיו. במהלך כהונתה פתחה במכרזים לרדיו הציבורי ובהם הקמת שתי תחנות רדיו: קול ברמה וגלי ישראל. בשנת 2020 מונתה כחברה במועצה של המוסד לביטוח לאומי.

שימשה כיו"ר חברת גני יהושע.

כיום היא מרצה לאסטרטגיה תקשורתית בקריית־אונו ודירקטורית בבנק יהב. ונשיאת איגוד דוברי רשויות המקומיות לשעבר. אם לבת ומתגוררת ברמת גן.

קישורים חיצוניים
----------------

ויקישיתוף מדיה וקבצים בנושא **נורית דאבוש** בוויקישיתוף
* טלי ליפקין-שחק, תחנות בזמן עם נורית דאבוש, באתר nrg‏, 26 במאי 2006
* ליאת רון, ‏פורטפוליו / נורית דאבוש, באתר גלובס, 2 באוגוסט 2006
* ירעם נתניהו, שליפות עם נורית דאבוש, באתר nrg‏, 16 בינואר 2007
* מוריה זלצר-וולשטיין, נורית דאבוש: קודם ישראלית, אחר-כך דתית, באתר ynet, 30 בינואר 2008
* שרי מקובר-בליקוב, אלוהים שלי: נורית דאבוש, באתר nrg‏, 6 במרץ 2009
* דיאנה בחור ניר, ד.נ.א: נורית דאבוש למדה מאבא לדבר עם אלוהים, באתר כלכליסט, 18 באוגוסט 2016
* אתר למנויים בלבד  מירי בן־דוד ליוי, יחד לתמיד, באתר "ידיעות אחרונות", 19 באפריל 2017
* טליה לוין, ‏נורית דאבוש: "מרצה תקשורת לחרדיות, כי כל המגזרים צריכים להיות מיוצגים", באתר מעריב אונליין, 18 ביולי 2018
* רבקי גולדפינגר, עניין אישי והפעם עם נורית דאבוש, באתר ערוץ 7, 22 במאי 2019

| יושבי הראש ומנכ"לי של הרשות השנייה לטלוויזיה ולרדיו |
| --- |
| יושבי הראש | יהודה לנקרי • יוסי פלד • גדעון דורון • מרדכי שקלאר • מוסקו אלקלעי (ממלא מקום) • מנשה סמירה (ממלא מקום) • נורית דאבוש • אמנון נדב • אילן אבישר • אוה מדז'יבוז' • שפיק עבד (ממלא מקום) • יוליה שמאלוב-ברקוביץ' |  |
| מנהלים כלליים | נחמן שי • שמואל שם-טוב • מרדכי שקלאר • מנשה סמירה • שי באב"ד • ניר שוויקי (מנכ"ל בפועל) |
**VRML** (ראשי תיבות של **Virtual Reality Modeling Language** ועד שנת 1995 כראשי התיבות של **Virtual Reality Markup Language**) הוא תקן פורמט לקבצים לייצוג גרפיקה וקטורית אינטראקטיבית תלת־ממדית שתוכננה במיוחד כדי שתתאים לרשת WWW. פורמט זה הוחלף על ידי X3D (אנ').

פורמט
-----

VRML הוא קובץ טקסט בפורמט שבו, למשל, קודקודים וקשתות עבור מצולע תלת־ממדי ניתנים לציון יחד עם צבע פני המשטח, מפוי ה-UV של המרקם, הבוהק, השקיפות וכו'. כתובות URL ניתן לשייך לרכיבים גרפיים כך שדפדפן האינטרנט יוכל להביא דף אינטרנט או קובץ VRML חדש מהרשת בזמן שהמשתמש מקיש על רכיב גרפי מסוים. אנימציות, קולות, תאורה והיבטים אחרים של העולם הווירטואלי יכולים לקיים אינטראקציה עם המשתמש או יכולים להיות מופעלים על ידי אירועים חיצוניים כמו למשל מוני זמן. צומת תסריט מיוחד (script file) מאפשר תוספת של קוד (למשל ב-Java או JavaScript) לקובץ VRML.
קובצי VRML נקראים בדרך כלל "עולמות" ויש להם סיומת `\*.wrl`. קובצי VRML נכתבים כטקסט רגיל ובדרך כלל נדחסים היטב באמצעות gzip מה שמאפשר העברה יעילה ומהירה של הקבצים (כמה קובצי gzip משתמשים בסיומת wrz.\* ). תוכנות מידול תלת־ממדיות רבות יכולות לשמור עצמים או סצנות בפורמט VRML.

תקינה
-----

קונסורציום Web3D נוצר כדי לקדם את הפיתוח המשותף של הפורמט. VRML וממשיכו X3D התקבלו כתקנים בינלאומיים על ידי ארגון התקינה הבינלאומי (ISO).
הגרסה הראשונה של VRML נכתבה בנובמבר 1994. גרסה זו נבעה והייתה קרובה מאוד לתוכנת ה-Open Inventor שפותחה במקור על ידי SGI. הגרסה הנוכחית היא ( VRML97(ISO/IEC 14771-1:1997. שפת VRML הוחלפה כעת על ידי X3D .

הופעה, פופולריות ושדרוג טכני לפורמט מתחרה
-----------------------------------------

המונח VRML הוטבע על ידי דייב ראגט במאמר שנקרא "הרחבת WWW לתמיכה במציאות מדומה בלתי תלוית פלטפורמה" שהוגש לוועידת האינטרנט הראשונה בשנת 1994. בשנת 1997 יצאה גרסה חדשה של הפורמט - VRML97 (הידוע גם בשם VRML2 או VRML 2.0) והפך לסטנדרט. 

VRML עורר עניין רב, אך מעולם לא זכה לשימוש נרחב. אחת הסיבות לכך עשויה להיות מחוסר ברוחב פס המתאים ליישומים גרפיים באותה תקופה. VRML היה בשימוש בעיקר במוסדות חינוך ומחקר אשר בהם מפרט פתוח מוערך ביותר. VRML הונדס מחדש כ- X3D רשק ברובו בעל תאימות לאחור עם VRML. VRML נמצא בשימוש רחב כפורמט לחילופי מודלים תלת־ממדים, בעיקר עבור מערכות CAD.

יישום חינם פתוח של VRML ניתן למצוא ב- OpenVRML אשר הספריות שלו יכולות לשמש כדי להוסיף תמיכת VRML ו- X3D ליישומים שונים. תוסף + GTK זמין כדי ליצור עולמות VRML/X3D על דפדפני רשת.

קישורים חיצוניים
----------------

ויקישיתוף מדיה וקבצים בנושא **VRML** בוויקישיתוף
**דוגמאות לקוד VRML**

* VRML examples from the VRML Sourcebook (to get the example VRML code, click on a chapter, then on a figure)

### כללי

* comp.lang.vrml newsgroup
* VRML(הקישור אינו פעיל) at the Open Directory Project

### תיעוד

* VRML Archives
* VRML Annotated Reference
* VRML ISO/IEC 14772 standard document
* VRML and X3D description
* Extensible 3D: XML Meets VRML
* Web3D Consortium
* H-Anim working group
* Articles by Sandy Ressler formerly on About.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007560994905171
* BnF: cb12561433v (data)
* LCCN: sh95008171
* NKC: ph118170

 |
**ג'ון ביסקו** (באנגלית: **John Biscoe**; ‏ 28 ביוני 1794–1843) היה מגלה ארצות וימאי בריטי ששרטט לראשונה את קו החוף של יבשת אנטארקטיקה. אף על פי שהגיע לחצי האי האנטארקטי עשר שנים לאחר האדמירל הרוסי פביאן גוטליב פון בלינגסהאוזן, היה הראשון שרשם את תגליתו בבריטניה תחת השם "ארץ גרהאם". כן גילה את איי ביסקו הקרויים על שמו (65°26′S 065°30′W﻿ / ﻿65.433°S 65.500°W﻿ / -65.433; -65.500) ואיים נוספים.

תולדות חייו
-----------

נולד בעיר אנפילד, מידלסקס, אנגליה. בגיל 17 הצטרף לצי המלכותי הבריטי ולחם במלחמת 1812 נגד ארצות הברית. לאחר 1815 שימש כקצין ראשון בצי הסוחר.

ב-1830 התמנה על ידי חברת ציד הליוותנים Samuel Enderby & Sons לרב חובל על ספינת הבריג "טולה" (*Tula*) וראש משלחת שנועדה למצוא שטחי ציד לווייתנים חדשים באוקיינוס הדרומי. בדצמבר הגיעה ה"טולה" יחד עם ספינת הליווי "לייבלי" (*Lively*) לאיי שטלנד הדרומיים. ב-22 בינואר 1831 חצו הספינות את חוג הקוטב הדרומי. ב-24 בפברואר התגלה רכס הרים, שזוהה על ידי ביסקו בצדק כחלק מהיבשה. הוא קרא ליבשה זו בשם "ארץ אנדרבי" (67°30′S 053°00′E﻿ / ﻿67.500°S 53.000°E﻿ / -67.500; 53.000) על שם חברת האחים אנדרבי לה הייתה שייכת הספינה ששימשה את משלחתו. ב-28 בפברואר גילה מפרץ מצוקי לו קרא "קייפ אן", לימים ייקרא ההר שבראש הצוק "הר ביסקו" (66°10′S 051°22′E﻿ / ﻿66.167°S 51.367°E﻿ / -66.167; 51.367). כל אותה עת שרטט ביסקו את קו החוף אותו גילה. לאחר כחודש חשו רבים מחברי הצוות ברע, ולאחר ששניים מהם מתו מצפדינה, הפליגו הספינות לטסמניה לשם הצטיידות.

בראשית 1832 יצאה שוב המשלחת לדרכה. ב-15 בפברואר התגלה האי אדלייד (67°15′S 068°30′W﻿ / ﻿67.250°S 68.500°W﻿ / -67.250; -68.500) וב-17 בחודש התגלו איי ביסקו. ב-21 בפברואר הבחין ביסקו שקו החוף לאורכו הם שטים הוא קו חוף יבשתי (למעשה, חצי האי האנטארקטי) וקרא למקום "ארץ גרהאם" על שם ג'יימס גראהם שהיה הלורד הראשון של הימייה. עד ה-23 באפריל השלים הקפה מלאה של אנטארקטיקה, תוך שהוא מקפיד על שרטוט קו החוף. כך היה לאדם השלישי בהיסטוריה שהקיף את היבשת (לאחר ג'יימס קוק ופביאן גוטליב פון בלינגסהאוזן). בסיום ההקפה הודיע ללונדון שהוא משוכנע שמדובר ביבשת. בראשית 1833 חזרה ה"טולה" לבריטניה, לאחר שה"לייבלי" התרסקה ליד חופי איי פוקלנד בדרכם חזרה.

בהמשך סירב להצעות לנהל מסעות נוספים באזור הקוטב והעדיף מסעות לאיי הודו המערבית. ב-1843, בעת מסע במסגרתו הביא את משפחתו מטסמניה לבריטניה, מת בים והוא בן 48.

בנוסף למקומות הגאוגרפיים שנקראו על שמו הונצח שמו בשתי ספינות של הצי הבריטי: (RRS John Biscoe (1944 ו-(RRS John Biscoe (1956.

קישורים חיצוניים
----------------

* ביוגרפיה במילון הביוגרפיות האוסטרלי
* אוסף ביסקו
* ביוגרפיה נוספת באתר אוסטרלי
* ההיסטוריה של הגילויים באנטארקטיקה
* ערך באנציקלופדיית כדור הארץ

|  |  |
| --- | --- |
| בקרת זהויות עריכת הנתון בוויקינתונים | 
* ADB: biscoe-john-1784
* NLA: 35315197
* SNAC: w6dr6zpz
* Trove: 1465462
* VIAF: 92089648
* WorldCat: viaf-92089648

 |
**נוריתאים** (שם מדעי: Ranunculales) היא סדרת צמחים בעלי פרחים. על פי מערכת המיון APG II מ-2003 היא מונה עשר משפחות:

* ערטניתיים (Berberidaceae)
* סהרוניים (Menispermaceae)
* פרגיים (Papaveraceae)
* עשנניים (Fumariaceae)
* נוריתיים (Ranunculaceae)
* Circaeasteraceae
* Kingdoniaceae
* Eupteleaceae
* Lardizabalaceae
* Pteridophyllaceae

סדרה זו כוללת מגוון רחב של מינים, בעלי מאפיינים שונים. רוב המינים עשבוניים, עם מיעוט של שיחים ומטפסים, ואף עצים ספורים. חלק מהמינים רב-שנתיים ואחרים חד-שנתיים. משפחות הנוריתאים מונות מעל 3,000 מינים. מתוכם מספר סוגים המשמשים לחקלאות, כגון הפרג, וסוגים אחרים הנמכרים באופן מסחרי כפרחי נוי, כגון הכלנית. בארץ גדלים בר מינים במשפחות נוריתיים, פרגיים, ערטניתיים, עשנניים וצהרונים.

קישורים חיצוניים
----------------

ויקישיתוף מדיה וקבצים בנושא **נוריתאים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ITIS
* NCBI
* GBIF
* Tropicos
 |

* נוריתאים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007563125705171
* BnF: cb12152396t (data)
* GND: 4405221-2
* LCCN: sh85111389
* NKC: ph402608

 |
אדריכלית שרון גור זאב נולדה ב-26 באוגוסט 1974 והיא אדריכלית ישראלית. שרון נולדה בתל אביב והיא בוגרת הפקולטה לארכיטקטורה ובינוי ערים, מהטכניון בחיפה בו למדה מ-1995 ועד 2000 לאחר מכן, השלימה תואר שני באדריכלות ברוטרדם, הולנד - Master of architecture - Berlage Institute.

בשנת 1998 עבדה שרון במסגרת חילופי סטודנטים במשרד Robert Brufau בברצלונה, ספרד 2000 ועד 2001 עבדה בשרון אדריכלים על פרויקטים כגון במרכז הרפואי אסף הרופא, במרכז הרפואי וולפסון בחולון, ובמרכז הרפואי תל אביב. במשרד שרון עבדה שרון בעיקר על ביצוע הדמיות לפרויקטים השונים. משנת 2001 עד שנת 2003 עבדה שרון במשרד האדריכלים לביא-אמיר על פרויקטים שונים במצפה רמון ובנימינה, הובילה את פרויקט מרכזי מחשב לילדים במסגרת פרויקט "עידוד 99" של משרד התעשייה והמסחר.

בשנת 2010 הצטרפה כשותפה לאדריכל ארד שרון בן זוגה והיא אדריכלית ראשית במשרד שרון אדריכלים. המשרד ההיסטורי (קיים כ-100 שנה) שנוסד ע"י אדריכל אריה. המשרד הינו המוביל כיום בארץ בתכנון מוסדות רפואה ומונה כ-20 אנשי צוות: אדריכלים, מתכנני ערים ומעצבי פנים. משרד שרון מתכנן כיום ב-13 מרכזים רפואיים: מרכז רפואי תל אביב, סורוקה בב"ש, וולפסון בחולון, רמב"ם בחיפה, הדסה עין כרם, גהה, אסף הרופא בצריפין, הילל יפה תל השומר, מעיני הישועה בבני ברק, מרכז רפואי ברזילי באשקלון, בי"ח אנגלי בנצרת ושערי צדק.

שרון עוסקת בתכנון פרמטרי מורכב אותו יישמה בתכנון פרויקטים כמו מבנה הכניסה לבי"ח לילדים במרכז הרפואי ע"ש סורוקה בב"ש ובמבנה מרכז המוח במרכז הרפואי תל השומר.

אדריכלית שרון גור זאב הובילה את תכנונם של פרויקטים חשובים ומורכבים בתחום האדריכלות הרפואית, שחלקם הפכו לאייקונים ארכיטקטוניים במרחב הישראלי: בי"ח רות רפפורט לילדים במרכז הרפואי רמב"ם (שטח 18,000 מ"ר) כולל חניון לכ-1500 מכוניות בשטח של 60,000 מ"ר בו ממוקם בי"ח אזורי לשעת חירום ל-2000 מיטות אשפוז - הגדול מסוגו בעולם. הפרויקט הושלם ב-2017 וכיום שרון מתכננת תוספת של שתי קומות לבניין.

כמו כן תכננה שרון את המיון הכללי החדש במרכז הרפואי ע"ש רמב"ם, ופרויקט תוספת מחלקות יולדות, חדרי לידה ומלונות יולדות בשטח של כ-12,000 מ"ר במרכז הרפואי תל אביב. שרון הובילה את פרויקט תכנון המיון החדש של המרכז הרפואי תל אביב, בשטח של כ-8000 מ"ר, מבנה מורכב בן 3 קומות עם גינה על הגג. הפרויקט הושלם ב-2023. בנוסף תכננה שרון מרפאה אונקולוגית במרכז הרפואי ת"א ומחלקת שיקום. שרון היא אדריכלית הבית של המרכז הרפואי מעיני הישועה בבני ברק ותכננה את ביה"ח הקרדיולוגי החדש בשטח של כ-20,000 מ"ר, חדרי ניתוח ושיפוצים שונים בכל רחבי המרכז הרפואי.

אדריכלית שרון גור זאב אחראית על תכנון פנים המיון במרכז הרפואי שערי צדק ומגוון פרויקטים במרכז הרפואי הילל יפה. שרון הייתה שותפה בזכייה בתחרויות אדריכליות שונות במסגרת עבודתה במשרד שרון: תחרות לתכנון בי"ח לילדים ברמב"ם (פרס ראשון), תחרות לתכנון מבנה כניסה לבי"ח לילדים במרכז הרפואי סורוקה (פרס ראשון), תחרות לתכנון קריית חינוך ביוקנעם ובמסגרת עבודתה במשרד לביא אמיר ארכיטקטים - תחרות בינלאומית לתכנון שכונה ברת קיימא בגואנחואטו שבמכסיקו (ציון לשבח).

שרון עסקה בהוראה בביה"ס לעיצוב שנקר בחוג עיצוב מבנה לסביבה בקורסים לגיאומטריה ותוכנות פרמטריות בקורסים לשנה א' וג' תוך מתן דגש על תכנון פרמטרי.

שרון התארחה בתוכנית על אדריכלות בחדשות 13, יחד עם אדריכל ארד שרון.
**רוקו גרנטה** (באיטלקית:**Rocco Granata**; ‏ נולד ב-16 באוגוסט 1938, קלבריה) הוא זמר וכותב שירים בלגי ממוצא איטלקי.

ביוגרפיה
--------

רוקו גרנטה נולד באיטליה, והיגר עם הוריו לבלגיה כאשר היה בן עשר. אביו היה עובד במכרה. רוקו התעניין במוזיקה ולמד לנגן אקורדאון. הוא סייר ברחבי בלגיה ביחד עם להקתו The International Quintet.

בשנת 1959 הוא הוציא את השיר Marina שזכה להצלחה גדולה. השיר הגיע למקום הראשון במצעדי הפזמונים בבלגיה וגרמניה. בגרמניה לבדה נמכרו מעל למיליון העתקים. השיר זכה לגרסאות כיסוי של דלידה ולואיס ארמסטרונג.

לאחר ההצלחה גרנטה סייר ברחבי העולם, בשנת 1960 יצאה סרט המבוסס על השיר ובשנת 1961 גרנטה הוזמן לפסטיבל סן רמו.

שירים שגרנטה כתב במהלך שנות ה-60 זכו להצלחה והתברגו למצעדי הפזמונים בבלגיה אך לא הגיעו למקום הראשון. בשנת 1989 הוא הוציא רמיקס של Marina שהגיע לראש מצעדי הפזמונים בבלגיה, גרמניה, צרפת ואיטליה. בסך הכל רוקו גרנטה הוציא 65 סינגלים.

בשנת 2000 רוקו גרנטה קיבל פרס למפעל חיים של תעשיית המוזיקה הבלגית. בשנת 2013 יצאה סרט על חייו המוקדמות.

קישורים חיצוניים
----------------

ויקישיתוף מדיה וקבצים בנושא **רוקו גרנטה** בוויקישיתוף
* 

* אתר האינטרנט הרשמי של רוקו גרנטה (בהולנדית, באנגלית, בגרמנית ובאיטלקית)

* רוקו גרנטה, במסד הנתונים הקולנועיים IMDb (באנגלית)

* רוקו גרנטה, במסד הנתונים הקולנועיים KinoPoisk (ברוסית)

* רוקו גרנטה, באתר ספוטיפיי

* רוקו גרנטה, באתר MusicBrainz (באנגלית)

* רוקו גרנטה, באתר דיזר

* רוקו גרנטה, באתר Yandex.Music (ברוסית)

* רוקו גרנטה, באתר Discogs (באנגלית)

* רוקו גרנטה, באתר Songkick (באנגלית)

* רוקו גרנטה, באתר SecondHandSongs

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007576385105171
* BnF: cb13932887b (data)
* GND: 134389441
* ISNI: 0000 0001 2031 6051
* LCCN: no2006043731
* MusicBrainz: 000fabd0-277f-41ab-90a1-26ace71a82b2
* NKC: mzk2011640314
* NTA: 073739537
* VIAF: 100986154
* WorldCat: lccn-no2006043731

 |
רבי **שמואל פלורנטין** (**רש"ף**; ~ה'ש', 1540 - י"ד בכסלו ה'שע"ה, 6 בנובמבר 1614) היה רב וראש ישיבה מחכמי יהדות סלוניקי בראשית המאה ה-17. רבה של ק"ק "שלום".

מכונה **רבי שמואל פלורנטין הזקן** או **רבי שמואל פלורנטין הקדמון** על מנת לבדלו מרבנים אחרים בעלי שם זהה שחיו בסלוניקי בדורות הבאים.

ביוגרפיה
--------

נולד בסלוניקי, אז באימפריה העות'מאנית, לרב דוד פלורנטין.

בין השנים ה'שמ"ד, 1584 - ה'שנ"א, 1591, היה אחד מפרנסי התלמוד תורה בסלוניקי. בשנת ה'שמ"ח, 1588, נפטרה אשתו רחל. ובשנים אלו שימש גם כדיין. בסביבות שנת ה'שס"ג, 1603, הייתה לו ישיבה בתלמוד תורה.

לאחר פטירת רבי יצחק אדרבי (בין השנים ה'של"ז-ה'שמ"ד, 1577–1584) התמנה תחתיו כרבה של ק"ק "שלום" בסלוניקי, הרב דוד אבן שושן. לאחר פרישת האחרון בשנת ה'שס"א החתים את בני הקהילה שלא למנות לו יורש עד שיעברו עשר שנים מיום עזיבתו את התפקיד. במהלך תקופה זו נפטר הרב אבן שושן, והקהילה התירה את השבועה אצל רבי אהרן בן חסון, כדי לאפשר את מינויו של רבי שמואל פלורנטין כרבה של הקהילה.

לפי רבי דוד קונפורטי באחרית ימיו עקר לקושטנדינא ובה נפטר, אולם מצבת קברו נמצאת בעיר סלוניקי. נכתב עליה:

> 
> אם ראיתם שמואל  
> 
> מת נתון בתוך קבר דמות  
> 
> מות נראה לכם כי יאבל עליו  
> 
> עמו הוא עומד לפני האל קדוש  
> 
> גבר כמלאכים מדבר שמואל שמו  
> 
> ציון הלז מצבת קבורת סיני ועוקר  
> 
> הרים החכם השלם זקן ונשוא פנים  
> 
> כמהר"ר **שמואל פלורינטין** זלה"ה  
> 
> נתבקש בישיבה של מעלה יום  
> 
> ראשון יג כסלו שנת השעה ...  
> 
> לבך
> 
> 
> 
> 

בנו היה כנראה, ר' דוד פלורנטין, ראש הבודקים בסלוניקי ואביו של רבי שמואל פלורנטין "האחרון".

לקריאה נוספת
------------

* יצחק שמואל עמנואל, **מצבות שאלוניקי**, ח"א, ירושלים תשכ"ג. פריט 448, עמ' 197–199.
* רבי דוד פיפאנו, רשימת רבני קהילת "שלום" בתוך **שלשלת רבני שלוניק** (ו: מדפי הספר), נספח לספרו "חגור האפד", סופיה תרפ"ה

קישורים חיצוניים
----------------

* שמואל פלורנטין, דף שער בספרייה הלאומית

הערות שוליים
------------

1. ↑  התאריך לפי העתק המצבה המובא אצל עמנואל, מצבות שלוניקי, ח"א, ירושלים תשכ"ג. עמ' 197. מתוקן לפי הערתו על סתירה בתאריך המוצג על המצבה.
2. ↑  בספרו "קורא הדורות", מהדורת פיוטרקוב תרנ"ה, עמ' 85.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007458478805171
* LCCN: nr91042982
* WorldCat (עם LCCN): nr91-042982

 |